b"\n_START_ARTICLE_\nKariuomen\xc4\x97s laivas\n_START_PARAGRAPH_\nKariuomen\xc4\x97s laivas (angl. troopship, troop ship, troop transport, trooper; rus. \xd0\xb2\xd0\xbe\xd0\xb9\xd1\x81\xd0\xba\xd0\xbe\xd0\xb2\xd0\xbe\xd0\xb9 \xd1\x82\xd1\x80\xd0\xb0\xd0\xbd\xd1\x81\xd0\xbf\xd0\xbe\xd1\x80\xd1\x82)\xc2\xa0\xe2\x80\x93 laivas, skirtas gabenti kareivius taikos ar karo metu. Konstrukcijos po\xc5\xbei\xc5\xabriu kariuomen\xc4\x97s laivai yra \xc4\xafprastiniai laivai, neturintys specialios kareivi\xc5\xb3 i\xc5\xa1laipinimo \xc4\xafrangos, koki\xc4\x85 turi desantiniai laivai, kurie gali i\xc5\xa1laipinti karius tiesiai ant neparengto kranto. Kariuomen\xc4\x97s laivai pakraunami kareiviais bei kroviniais uoste nuo prieplaukos arba i\xc5\xa1 ma\xc5\xbeesni\xc5\xb3 laiv\xc5\xb3 (bar\xc5\xbe\xc5\xb3, desantini\xc5\xb3 tenderi\xc5\xb3).\n_START_SECTION_\nIstorija\n_START_PARAGRAPH_\nKariuomen\xc4\x99 laivais perve\xc5\xbedavo jau antikoje. Senov\xc4\x97s Roma, pvz., kariuomen\xc4\x99 Reine ir Dunojuje perve\xc5\xbedavo specialiais nedideliais irklai ir bur\xc4\x97mis varomais laivais navis lusoria._NEWLINE_\xc5\xa0iuolaikini\xc5\xb3 kariuomen\xc4\x97s laiv\xc5\xb3 istorija tokia pati ilga kaip ir keleivini\xc5\xb3 laiv\xc5\xb3, nes daugelis j\xc5\xabrini\xc5\xb3 taut\xc5\xb3 komercinius laivus panaudodavo kariniams poreikiams (juos nuomuodamos ar mobilizuodamos), jei j\xc5\xb3 karinio j\xc5\xabr\xc5\xb3 laivyno karo veiksmams nepakakdavo._NEWLINE_XIX a. kariniai laivynai da\xc5\xbenai u\xc5\xbesakydavo civilinius vandenyn\xc5\xb3 lainerius, o nuo XX a. prad\xc5\xbeios juos \xc4\x97m\xc4\x97 da\xc5\xbeyti pilkai ir apginkluoti. J\xc5\xb3 greitis, civiliniame panaudojime svarbus kelion\xc4\x97s trukmei ma\xc5\xbeinti, karo tarnyboje leisdavo i\xc5\xa1vengti povandenini\xc5\xb3 laiv\xc5\xb3 ir antvandenini\xc5\xb3 kreiseri\xc5\xb3 atak\xc5\xb3. Laineris RMS \xe2\x80\x9eOlympic\xe2\x80\x9c net sugeb\xc4\x97jo taranuoti ir nuskandinti vokie\xc4\x8di\xc5\xb3 povandenin\xc4\xaf laiv\xc4\x85 U-103. Ma\xc5\xbeesnius ar senesn\xc4\x97s konstrukcijos lainerius, kuri\xc5\xb3 greitis buvo ma\xc5\xbeesnis, lyd\xc4\x97davo konvojaus palyda._NEWLINE_Daugelis did\xc5\xbei\xc5\xb3j\xc5\xb3 j\xc5\xabrini\xc5\xb3 valstybi\xc5\xb3 XIX a. pabaigoje ir XX a. prad\xc5\xbeioje net subsidijuodavo civilini\xc5\xb3 laiv\xc5\xb3 statyb\xc4\x85, kad tur\xc4\x97t\xc5\xb3 garantij\xc4\x85, kad karo metu pakaks kariuomen\xc4\x97s laiv\xc5\xb3. D. Britanijos vyriausyb\xc4\x97 subsidijavo Cunard Line ir White Star Line kompanij\xc5\xb3 laineri\xc5\xb3 RMS \xe2\x80\x9eMauretania\xe2\x80\x9c, RMS \xe2\x80\x9eAquitania\xe2\x80\x9c, RMS \xe2\x80\x9eOlympic\xe2\x80\x9c, HMHS \xe2\x80\x9eBritannic\xe2\x80\x9c. Jie buvo naudojami kaip kariuomen\xc4\x97s laivai ar laivai ligonin\xc4\x97s._NEWLINE_RMS \xe2\x80\x9eQueen Mary\xe2\x80\x9c ir RMS \xe2\x80\x9eQueen Elizabeth\xe2\x80\x9c yra du \xc5\xbeinomiausi laineriai, kurie Antrojo pasaulinio karo metais buvo naudojami karo tikslams. Perdaryti \xc4\xaf kariuomen\xc4\x97s laivus jiedu gal\xc4\x97jo perve\xc5\xbeti vienu reisu ma\xc5\xbedaug po 10 t\xc5\xabkst. kareivi\xc5\xb3.\n_START_SECTION_\n\xc5\xbdym\xc4\x97jimas\n_START_PARAGRAPH_\nCivilini\xc5\xb3 laiv\xc5\xb3 \xc5\xbeym\xc4\x97s RMS (Royal Mail Ship 'Karali\xc5\xa1kasis pa\xc5\xa1to laivas') ar SS (Steamship 'garlaivis') kei\xc4\x8diamos \xc4\xaf HMT (Hired Military Transport 'nuomotas karinis transportas') po to, kai toks laivas perimamas tarnybai D. Britanijos Karali\xc5\xa1kajame laivyne._NEWLINE_JAV speciali\xc5\xb3 \xc5\xbeymi\xc5\xb3 nenaudoja, tad mobilizuotas kariuomen\xc4\x97s laivas naudoja \xc5\xbeym\xc4\x99 USS (United States Ship 'Jungtini\xc5\xb3 valstij\xc5\xb3 laivas').\n_START_SECTION_\nIstorija XX a. antroje pus\xc4\x97je\n_START_PARAGRAPH_\n\xc5\xa0altojo karo metais Jungtin\xc4\x97se Valstijose laineris SS \xe2\x80\x9eUnited States\xe2\x80\x9c buvo suprojektuotas taip, kad karo atveju b\xc5\xabt\xc5\xb3 lengvai \xc4\xafrengiamas kaip kariuomen\xc4\x97s transportas._NEWLINE_Naujesnis D. Britanijos laineriai RMS \xe2\x80\x9eQueen Elizabeth 2\xe2\x80\x9c ir SS \xe2\x80\x9eCanberra\xe2\x80\x9c Folkland\xc5\xb3 karo metu buvo Karali\xc5\xa1kojo laivyno rekvizuoti brit\xc5\xb3 kareiviams perve\xc5\xbeti._NEWLINE_XX a. pabaigoje kareivius dideliais nuotoliais paprastai gabena karo transporto l\xc4\x97ktuvais."